ล่อแมงเม่า
*สถานการณ์ของตลาดหุ้นไทยไม่มีอะไรซับซ้อน เพราะการเข้าเล่นของนักลงทุนกลุ่มต่าง ๆ ยังเน้นการเข้าทำแบบสั้น ๆ ดัชนีถึงกวัดแกว่งไปมาในลักษณะไซด์เวย์ดาวน์อย่างเห็นได้ชัด แม้ในบางจังหวะจะพยายามเด้งสู้เหมือนไม่มีอะไรเกิดขึ้น สุดท้ายก็ไม่มีอะไรเป็นรูปธรรมเหมือนที่วาดฝัน ก็เลยแพ้ภัยตัวเองในที่สุด เรื่องทั้งหมดเลยเอวังด้วยประการฉะนี้นะจะบอกให้
17 พ.ค. 2561

เจาะกระดาน : โมนิก้าและทีมงาน
*สถานการณ์ของตลาดหุ้นไทยไม่มีอะไรซับซ้อน เพราะการเข้าเล่นของนักลงทุนกลุ่มต่าง ๆ ยังเน้นการเข้าทำแบบสั้น ๆ ดัชนีถึงกวัดแกว่งไปมาในลักษณะไซด์เวย์ดาวน์อย่างเห็นได้ชัด แม้ในบางจังหวะจะพยายามเด้งสู้เหมือนไม่มีอะไรเกิดขึ้น สุดท้ายก็ไม่มีอะไรเป็นรูปธรรมเหมือนที่วาดฝัน ก็เลยแพ้ภัยตัวเองในที่สุด เรื่องทั้งหมดเลยเอวังด้วยประการฉะนี้นะจะบอกให้
*ตรงนี้คือเรื่องราวที่บอกให้แฟนคลับได้ล่วงรู้ว่า การเด้งขึ้นไปถึงระดับ 1,757.97 จุด ก่อนจะม้วนตัวลงมายืนอยู่ที่ 1,751.20 จุด เหลือบวกแค่ 0.58 จุด ด้วยมูลค่าการซื้อขาย 7.12 หมื่นล้านบาท เหมือนเป็นการย้ำหัวหมุดเรื่องที่ “โมนิก้า” เกริ่นให้ฟังตั้งแต่ต้นสัปดาห์ ไม่ว่าจะเป็นเรื่อง โรบอทเทรด พื้นฐานไม่เอื้อ ดอกเบี้ยขึ้นหุ้นตก ฯลฯ ล้วนเป็นประเด็นที่อยากให้ทุกคนตระหนักมากเป็นพิเศษนะจ๊ะ
*เนื่องจากข้อมูลที่ไหลพรั่งพรูเข้ามาในตลาดหุ้น ไม่มีเรื่องไหนที่ทำให้นักเล่นมั่นใจเลยสักเรื่อง “โมนิก้า” ถึงเกิดอาการหวั่นใจทุกครั้งที่เห็นดัชนีถีบตัวขึ้นแรง เพราะตอนท้ายของเรื่องราวมันช่างตรงกันข้ามกับตอนเริ่มต้น จึงไม่ใช่เรื่องแปลกใจที่บรรดาแมงเม่าจะตกเป็นเหยื่อ เมจิกสกิน..อุ๊ย..แก๊งดันหุ้น ซึ่งตอนนี้อยู่ในคราบต่าง ๆ เยอะแยะไปหมด จนมองไม่ออกเรื่องไหนเรื่องจริง ?..เรื่องไหนเรื่องหลอก ? เจ้าค่ะ
*เหมือนกับเหตุการณ์ที่เกิดขึ้นกับน้องแอนแอน ANAN ทะยานขึ้นไปทำจุดสูงสุดที่ระดับ 4.60 บาท แต่สุดท้ายก็อ่อนตัวลงมาปิดที่ระดับ 4.40 บาท บวกไป 0.42 บาท หรือขึ้นไป 10.55% ด้วยมูลค่าการซื้อขาย 754 ล้านบาท มันเป็นเรื่องราวที่เกิดความไม่ชัดเจนของข่าวสาร ส่งผลให้ข่าวที่ออกมาในช่วงเช้าเป็นโทนบวก แต่พอตกบ่ายกลับกลายเป็นอีกเรื่องราวหนึ่ง เดี๊ยนขอพุ่งเป้าไปยังผู้บริหาร หนุ่ม ช. ค่ะ
*สาเหตุที่เป็นแบบนั้นน่าจะมาจากพรายกระซิบข่าวแอบได้ยินผู้บริหารหนุ่มไฟแรงฝอยไว้เยอะ เลยพูดกันปากต่อปากกันไปยกใหญ่ พร้อมกับมีการยืนยันหนักแน่ถึงโครงการ “แอชตัน อโศก” โอนได้ทันในไตรมาส 2 ราคาหุ้นเลยวิ่งระเบิดระเบ้อในภาคเช้า ครั้นสืบไปสืบมาก็ดันโป๊ะแตกเอาอีตอนก่อนเปิดเทรดภาคบ่าย เพราะผู้รู้เขาฟันธงลงไปในทันทีว่า ทุกอย่างจบไตรมาส 4 แถมพีอาร์ของบริษัทก็มัวแต่อมสากไว้ในปาก ไม่ชี้แจงอะไรออกมาเลยอย่างเป็นทางการ เรื่องราวเลยดูวุ่นวายขึ้นไปอีกไงล่ะคะ
*เช่นเดียวกับเรื่องของหุ้น EFORL เมื่อหัวเรือใหญ่อย่าง “เฮียธีรวุทธิ์” ซึ่งเป็นคนดันดีล “วุฒิศักดิ์ คลินิก” ก่อนหน้านี้ไขก๊อกออกจากตำแหน่ง CEO ส่งผลให้สถานภาพของหุ้นบริษัทดูย่ำแย่ลงไปกว่าเดิม เพราะเมื่อมองดูจากเรื่องราวต่าง ๆ ที่เคยวางไว้เป็นช็อต ๆ ก็ไม่รู้ว่าจะมีใครเข้ามา แก้ไข..อุ๊ย..สานต่อ บรรยากาศของหุ้นตัวนี้เลยดูไม่ค่อยดีสักเท่าไหร่นะจะบอกให้
*อีกหนึ่งรายที่ดูย่ำแย่จนกู่ไม่กลับ “โมนิก้า” ขอพุ่งเป้าไปยังหุ้นถุงยาง TNR โดนรินเทขายออกมาทุกวัน จนหุ้นลงมานอนกลิ้งเกลือกอยู่ที่ระดับ 15.10 บาท ลบไป 0.90 บาท หรือลงไป 5.60% ท่ามกลางวอลุ่มที่บางเฉียบ เท่ากับเป็นการสะท้อนถึงความไม่ต้องการเก็บหุ้นตัวนี้ไว้ในพอร์ต จึงโยนหุ้นออกมาแบบไม่มีเยื่อใย ส่งผลให้คนที่เข้าไปรับหุ้นเมื่อวานนี้ต้องลุ้นให้หุ้นเด้งขึ้นแบบหืดขึ้นคอเจ้าค่ะ
*ส่วนในรายของ WORK โดนขายหนักติดต่อกันเป็นเวลา 5 วันทำการนั้น “โมนิก้า” มองเป็นเรื่องที่น่าวิตกมาก ๆ และบรรดาแมงเม่าไม่จำเป็นต้องทำตัวเป็นชาวสวน เพราะสิ่งที่เกิดขึ้นเที่ยวนี้มันเป็นผลมาจากความวิตกกังวลว่า กำไรต่อจากนี้จะออกมาไม่ดี! หุ้นถึงไหลลงมานอนกองอยู่ที่ 46 บาท ลบไป 3.75 บาท หรือลงไป 7.50% ด้วยมูลค่าการซื้อขาย 418 ล้านบาทไงล่ะจ๊ะ
*เช่นเดียวกับในรายของ ADVANC พอถึงบทขึ้นก็ขึ้นมาเรื่อย ๆ แต่พอถึงบทลงกลับทรุดตัวลงหนัก จนหุ้นหลุดแนวรับสำคัญลงมาอย่างง่ายดาย ก่อนจะยืนปิดที่ระดับ 88.50 บาท ลบไป 3 บาท หรือลงไป 1.57% ด้วยมูลค่าการซื้อขาย 2.33 พันล้านบาท “โมนิก้า” มองเป็นจุดที่นักเล่นต้องหันไปมองแนวรับแถว 175 บาทไว้ก่อนเลย เพราะก่อนหน้านี้ก็เด้งขึ้นจากบริเวณดังกล่าวพะย่ะค่ะ
*TMB ก็เป็นอีกหนึ่งรายที่ต้องระวังเป็นพิเศษ หลังหุ้นลงมาปิดที่ 2.30 บาท ลบไป 0.08 บาท หรือลงไป 3.35% ด้วยมูลค่าการซื้อขาย 465 ล้านบาท มันเหมือนหุ้นกำลังยืนอยู่บนปากเหว หากวันนี้ทรุดตัวหลุดแนวรับสุดท้ายบริเวณ 2.26 บาทลงมาอย่างง่ายดาย หุ้นก็จะไหลลงยาวในทันที เพราะในช่วงที่ผ่านมาแนวรับดังกล่าวทำงานได้อย่างแข็งแกร่ง แต่เที่ยวนี้อาจไม่เป็นเช่นนั้นจ้า!